## **Nagyér Község Önkormányzati Képviselőtestületének**

**5/2015. (II.27.) önkormányzati rendelete**

**a szociális rászorultságtól függő egyes pénzbeli, valamint a természetbeni ellátásokról**

Nagyér Község Önkormányzati Képviselőtestülete az Alaptörvény 32. cikk (2) bekezdésében és a szociális igazgatásról és szociális ellátásokról szóló 1993. évi III. törvény 1.§ (2) bekezdésében, továbbá 132.§ (4) bekezdés g) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 8. pontjában meghatározott feladatkörében eljárva a szociális rászorultságtól függő egyes pénzbeli, valamint a természetbeni ellátásokról a következőket rendeli el:

**I. Fejezet**

**Általános rendelkezések**

**A rendelet hatálya**

**1.§** A rendelet hatálya kiterjed a szociális igazgatásról és szociális ellátásokról szóló 1993. évi III. törvényben meghatározott személyekre, akik Nagyér község közigazgatási területén bejelentett lakóhellyel, vagy tartózkodási hellyel rendelkeznek.

**Eljárási rendelkezések**

**2.§** A települési támogatás igénylésénél az ***1. számú függelékben*** szereplő vagyonnyilatkozatot és a ***2.*** ***számú függelékben*** szereplő kérelmet kell figyelembe venni*.*

**3.§** (1) Az e rendeletben szabályozott szociális ellátások iránti kérelmet a (2) bekezdésben foglaltak kivételével a helyi önkormányzatnál kell benyújtani.

(2) Az alábbi intézményi ellátások iránti kérelmet az ellátást biztosító intézmény vezetőjénél kell benyújtani:

a) étkeztetés

b) házi segítségnyújtás

c) nappali ellátás keretében történő gondozás.

**4.§** A képviselőtestület a települési támogatással, továbbá a köztemetéssel kapcsolatos hatásköröket a polgármesterre ruházza.

**5.§** (1)Az e rendeletben és a szociális igazgatásról és szociális ellátásokról szóló törvényben szabályozott és megállapított pénzbeli segély, támogatás pénzintézeti átutalással vagy házipénztárból kerül kifizetésre a jogosult részére.

(2) Kivételesen indokolt esetben (pl. váratlan betegség, haláleset stb.) a pénzbeli segély vagy támogatás a közös önkormányzati hivatal (továbbiakban: hivatal) pénztárában felvehető a pénztári órák alatt (hétfőtől – csütörtökig, 8 – 12 óráig).

(3) A havi rendszerességgel folyósított összegek minden esetben utólag, minden hónap 5. napjáig a hivatalban kerülnek kifizetésre.

(4)1 A havi rendszerességgel járó települési támogatás a kérelmezőt a kérelem benyújtása hónapjának első napjától illeti meg.

**6.§** Az e rendelet alapján támogatásra, segélyre jogosult munkanélkülinek nyilatkoznia kell arról, hogy az illetékes munkaügyi központtal/kirendeltséggel, rendszeresen kapcsolatot tart, együttműködik.

**7.§** Nem részesíthető a 9.§ (1) bekezdésének b) és c) pontjában meghatározott települési támogatásban az az egyedül élő, illetve az a háztartásban élő, akinek a vagyona – a háztatásban együtt élők összeszámított vagyonának egy személyre vetített átlaga - a szociális igazgatásról és szociális ellátásokról szóló 1993. évi III. törvény értelmező rendelkezései között írt vagyonértéket meghaladja.

**8.§** Ha a polgármester – átruházott hatáskörben – a szociális ellátás megtérítését rendeli el, a megtérítés összegét, illetve pénzegyenértékét és a kamat összegét – amennyiben annak megfizetésére a kötelezett megélhetését súlyosan veszélyeztetné méltányosságból csökkentheti, illetve részletekben fizettetheti meg.

**II. Fejezet**

**Szociális rászorultságtól függő pénzbeli és természetbeni ellátások**

**9.§** (1)Települési támogatás keretében – pénzbeli vagy természetben nyújtott - támogatások:

a) lakhatáshoz kapcsolódó rendszeres kiadások viseléséhez nyújtott támogatás,

b) rendkívüli települési támogatás,

c) pénzintézeti tevékenységnek nem minősülő kamatmentes kölcsön formájában nyújtott települési támogatás

d) temetési támogatás.

(2) Természetben nyújtott szociális ellátás:

a) köztemetés,

b) szociális tűzifa támogatás.

**A lakhatáshoz kapcsolódó rendszeres kiadások**

**viseléséhez nyújtott támogatás**

**10.§** (1)A lakhatáshoz kapcsolódó rendszeres kiadások viseléséhez nyújtott támogatásra jogosult az az egyedül élő, akinek havi jövedelme, továbbá az a háztartásban élő ahol a háztartásban élők egy főre számított havi átlagjövedelme nem haladja meg a mindenkori öregségi nyugdíj legkisebb összegének kétszeresét.

(2) A lakhatáshoz kapcsolódó rendszeres kiadások viseléséhez nyújtott támogatás természetbeni támogatásként a kérelmező által megjelölt szolgáltatóhoz való átutalással – közszolgáltatási díjhátralék törlesztésére - is teljesíthető

4 Az (1) bekezdésben foglaltak alapján megállapított települési támogatás összege:

a) egyedül élő esetén 2.500.-Ft/hó,

5b) 2 fős háztartás esetén 3.500.-Ft/hó,

c) 3 vagy több fős háztartás esetén 5.000.-Ft/hó.

(3) A lakhatáshoz kapcsolódó rendszeres kiadások viseléséhez nyújtott támogatást egy évre kell megállapítani.2 Amennyiben a jogosultság feltételei fennállnak – kérelemre – a támogatás ismételten megállapítható.

(4) A lakhatáshoz kapcsolódó rendszeres kiadások viseléséhez nyújtott támogatás a háztartásban élők esetében egy lakóingatlan vonatkozásában csak egy személy részére állapítható meg.

(5)7 Megszűnik a lakhatáshoz kapcsolódó rendszeres kiadások viseléséhez nyújtott támogatás a jogosult:

a) kérelmére,

b) halálával,

c) lakcímének megváltozásával,

d) jövedelmének az (1) bekezdésben foglalt jövedelmi értékhatár meghaladása esetén,

az a-b-c-d) foglalt események bekövetkezése hónapjának utolsó napjával.

**Rendkívüli települési támogatás**

**11.§** Rendkívüli települési támogatás állapítható meg azoknak a személyeknek, akik önmaguk, illetve családjuk létfenntartásáról más módon nem tudnak gondoskodni vagy alkalmanként jelentkező többletkiadások - így különösen betegséghez, halálesethez, elemi kár elhárításához, a válsághelyzetben lévő várandós anya gyermekének megtartásához, iskoláztatáshoz, a gyermek fogadásának előkészítéséhez, a nevelésbe vett gyermek családjával való kapcsolattartásához, a gyermek családba való visszakerülésének elősegítéséhez kapcsolódó kiadások - vagy a gyermek hátrányos helyzete miatt anyagi segítségre szorulnak, és az egy főre számított havi családi jövedelemhatár nem haladja meg az öregségi nyugdíj mindenkori legkisebb összegének 130%-át.

6Rendszeres gyermekvédelmi kedvezményre nem jogosult család esetén, vagy egyedül élő esetében az egy főre számított havi családi jövedelemhatár nem haladja meg az öregségi nyugdíj mindenkori legkisebb összegének 200 %-át.

(2) A rendkívüli települési támogatás adható - a kérelemben foglaltak szerinti -

a) egyszeri alkalomra,

b) meghatározott időre (több alkalomra folyamatosan)

(3) Elemi károsultnak kell tekinteni azt, akinek elemi csapás következtében ingatlana vagy ingósága oly mértékben pusztult el, hogy létfenntartása átmenetileg lehetetlenné, vagy nagyfokban veszélyeztetetté vált. Az elemi kár tényét és mértékét minden esetben szakértői véleménnyel kell alátámasztani.

(4) A rendkívüli települési támogatás egyszeri alkalomra adható legmagasabb összege 30.000.-Ft. A meghatározott időre folyósított rendkívüli települési támogatás havi összege nem haladhatja meg a mindenkori öregségi nyugdíj legkisebb összegét.

(5) A rendkívüli települési támogatás természetbeni ellátásként is adható az alábbiak szerint:

a) napközi térítési díj kifizetése az ellátást biztosító intézmény részére közvetlenül,

b) közvetlen élelmiszer bolt részére történő átutalás élelmiszer vásárlásra,

c) közvetlen tüzép részére történő átutalás tüzelő vásárlásra.

**Pénzintézeti tevékenységnek nem minősülő**

**kamatmentes kölcsön formájában nyújtott települési támogatás**

**12.§** (1) Pénzintézeti tevékenységnek nem minősülő kamatmentes kölcsön formájában nyújtott települési támogatás (továbbiakban: kölcsön) a (2) bekezdésben felsorolt célokra adható annak, aki megfelel a 11.§ (1) bekezdésében foglalt jövedelmi feltételeknek.

(2) Kölcsön az alábbi célokra nyújtható:

a) saját tulajdonú lakáson, vagy családi házon életveszélyes állapotot megszüntető munkák elvégzésére,

b) azon személy részére, aki rendszeres ellátásra jogosult, (pl. nyugdíj, járadék stb.) de az ellátást folyósító késedelmes teljesítése miatt megélhetése nem biztosított,

c) előre meg nem határozható rendkívüli körülmények esetén.

(3) A kölcsönt igénylőnek a 2.§-ban meghatározottakon túl a kérelemhez csatolni kell mindazokat a dokumentumokat (pl. műszaki szakvélemény, költségvetés, nyugdíjat megállapító határozat stb.), amelyekkel a kölcsön célja és kért összege hitelt érdemlően bizonyítható, továbbá a kérelmezőnek valószínűsíteni kell, hogy képes lesz a kölcsön visszafizetésére.

**13.§** (1)3 A kölcsön összege nem lehet magasabb az elérni kívánt cél összegénél, azonban nem haladhatja meg a 100.000 Ft-ot.

(2) A kölcsönt havi részletekben, vagy ha a kérelmező a visszafizetés garanciáját később, egy összegben elérhető jövedelemben jelöli meg, egy összegben kell visszafizetni

(3) A kölcsön futamideje általában 6-12 hónap, nehéz szociális helyzetben lévő kérelmező és magasabb összegű kölcsön esetén legfeljebb 18 hónap.

(4) Az első törlesztő részlet a kölcsön folyósítását követő 4. hónaptól esedékes. A havi törlesztő részletet minden hónap 15. napjáig kell befizetni.

(5) A kölcsön összegét, a visszafizetés módját, a kölcsön futamidejét a (2) és (3) bekezdésben foglalt keretek között úgy kell meghatározni, hogy az a kérelmező és a családja megélhetését, lakhatási feltételeit ne veszélyeztesse.

**14.§** (1) A kölcsönre, megállapítását követően szerződést kell kötni. A szerződésbe bele kell foglalni a kölcsön célját, összegét, futamidejét, a törlesztés módját, időpontját és a visszafizetés garanciáit.

(2) A kölcsön törlesztő részleteinek késedelmes fizetése, illetve a befizetések elmulasztása esetén a hátralékot, vagy a kölcsön összegét a kérelmező nyilatkozata alapján munkabéréből, egyéb jövedelméből, járandóságából kell letiltani. Ha a kölcsön összegét ingatlanra fordították, annak visszafizetéséig be kell jegyeztetni a jelzálogjogot az ingatlan nyilvántartásba a kölcsönösszeg erejéig.

**Települési támogatás keretében nyújtott temetési támogatás**

**15.§** (1) Temetési támogatás nyújtható annak a személynek, akinek a családjában az egy főre jutó havi jövedelme nem éri el az öregségi nyugdíj mindenkori legkisebb összegének háromszorosát. Az eltemettetésre igényelt önkormányzati segély összege azonos az öregségi nyugdíj mindenkori legkisebb összegével.

(2) A temetési támogatási igényt az eltemettetéstől számított 30 napon belül lehet benyújtani.

(3) Az eltemettetésre igényelt temetési támogatás iránti kérelemhez mellékelni kell az 2.§-ban rögzítetteken túl a temetés költségeiről az eltemettető nevére szóló számlát, és a halotti anyakönyvi kivonat másolatát.

**Köztemetés**

**16.§** Köztemetés esetén a képviselőtestület az eltemettetésre köteles személyt a köztemetés költségeinek megtérítése alól nem mentesíti.

**Záró rendelkezések**

**17.§** A rendelet 2015. március 1. napján lép hatályba.

**18.§** E rendelet hatályba lépésével egyidejűleg hatályukat vesztik a szociális igazgatásról és egyes szociális ellátásokról szóló 15/2013. (XII.19.) és az azt módosító 2/2014. (II.5.) önkormányzati rendeletek.

Lőrincz Tibor Dr. Sarkadi Péter

polgármester jegyző

**Kihirdetve:** 2015. február 27. napján.

Dr. Sarkadi Péter

jegyző

1 Módosította a 8/2015.(III.30.) önkormányzati rendelet 1. §-a, hatályos: 2015. március 31.

2 Módosította a 8/2015.(III.30.) önkormányzati rendelet 2. §-a, hatályos: 2015. március 31.

3 Módosította a 11/2015.(IV.27.) önkormányzati rendelet 1. §-a, hatályos: 2015. április 28.

4 Módosította a 15/2015.(IX.16.) önkormányzati rendelet 1. §-a, hatályos: 2015. szeptember 17.

5 Módosította a 15/2015.(IX.16.) önkormányzati rendelet 2. §-a, hatályos: 2015. szeptember 17.

6 Módosította a 15/2015.(IX.16.) önkormányzati rendelet 3. §-a, hatályos: 2015. szeptember 17.

7 Módosította a 6/2016.(IV.28.) önkormányzati rendelet 1. §-a, hatályos: 2016. április 29.